Novak Djokovic bobaas in Japanse Ope | Netwerk24
Novak Djokovic bobaas in Japanse Ope
06 Oktober 2019 18:00
Novak Djokovic, die wêreld se voorste manstennisspeler, het Sondag sy eerste titel in die Japanse Ope gewen en die 76ste van sy loopbaan. Hy het in die eindstryd 'n oortuigende oorwinning van 6-3, 6-2 oor die Australiër John Millman behaal.
Dit was 'n triomfantelike terugkeer na die baan vir Djokovic, wat hom in die Amerikaanse Ope weens 'n skouerbesering moes onttrek.
Novak Djokovic het Sondag die Japanse Ope in Tokio gewen.Foto: Getty Images
Die 32-jarige Serwiër, die eerste gekeurde, het net 69 minute nodig gehad om met Millman klaar te speel. Hy het die toernooi gewen sonder om 'n stel af te staan.
"Dit was in alle aspekte 'n goeie week. Ek het goed gevoel op die baan. Ek het nie 'n stel verloor nie en goed afgeslaan," sê Djokovic.
Millman was nie opgewasse vir Djokovic nie, wat 23 wenhoue gemoker het en agt van 12 punte by die net gewen het.
Die 30-jarige Aussie het agterna gesê hy hoop die wêreld besef nou hóé goed Djokovic is.
"Jy is 'n ware kampioen en iemand wat vir altyd onthou sal word.
"Jy is besig om 'n nalatenskap op te bou wat daar sal wees lank nadat jy ophou speel het," sê Millman.